Hedy Lamarr

I Hedy Lamarr (míbait a  Hedwig Eva Maria Kiesler; 9 ya ing Noviembre 1914 -  19 ya ing Enero 2000) métung yang Americanang artista ampóng inventor a míbait king Austria. Kaybat ning ságuling carera karéng pelicula king Czechoslovakia, nung nú ya línagé king controversial a peliculang Ecstasy (1933), likuán né ing múmúná nang asáwa, i Friedrich Mandl, at pasalikut yang minális king Paris. Tínaglus ya king London, nung nú né ákilála i Louis B. Mayer, a minaluk kayang contratang pelicula king Hollywood. Línagé ya i Lamarr king métung a romantic drama, ing Algiers (1938). Lakwas yang migtagumpé king Western a Boom Town (1940) ampó king dramang White Cargo (1942). Ing Samson and Delilah (1949) ing matagumpé nang díling peliculang Lamarr. Línagé ya múrin king television báyú ya línual ing tawlí nang pelicula anyang 1958. Mírínan dangálan a mika batwin king Hollywood Walk of Fame anyang 1960.